Tshwane se burgemeester bedank | Maroela Media
Tshwane se burgemeester bedank
Stevens Mokgalapa, burgemeester van Tshwane, gee terugvoer oor planne om die sukkelende Wonderboom-lughawe reg te ruk. (Foto: Christel Cornelissen)
Stevens Mokgalapa, burgemeester van die beleërde Tshwane-metroraad, het bedank.
"Dit was 'n moeilike besluit, maar die grootste oorweging was om die inwoners van Tshwane eerste te stel," het Mokgalapa Sondag gesê.
"My bedanking gaan die weg baan vir verdere voortuitgang wat tot dusver in my termyn gemaak is. Aan die ander kant is ek bewus van die feit dat my teenwoordigheid in die amp 'n voetbal vir diegene met politieke kwaadwilligheid is wat hulle net nie kan weerstaan om rond te skop nie.
"Diegene wat politiek eerste stel, loop die risiko dat hulle die administrasie saam met hulle gaan aftrek en ongelukkig gee hulle nie oor die mense om nie. Ek [gee] wel [om]."
Die DA en sy koalisievennote, onder wie die VF Plus, klou tans net-net aan die mag in die raad, maar dit lyk na 'n kwessie van tyd voordat hulle dit verloor. Die ANC in Tshwane is self in die moeilikheid nadat die DA onthul het hy gaan met regsoptrede teen die party begin. Dit omdat soveel ANC-stadsraadslede se handtekeninge vervals is op die aansoek om 'n stemmery oor 'n mosie van wantroue in Mokgalapa, die speaker, Katlego Mathebe, en die voorsitter van komitees, Gert Pretorius, in te stel.
Die DA het Mokgalapa vroeër op verpligte verlof geplaas weens bewerings dat hy kollegas ondermyn het en 'n verhouding met een van die lede van sy burgemeesterskomitee gehad het.
In Desember het die hof beslis die gebeure tydens 'n raadsvergadering, toe 'n mosie van wantroue teen Mokgalapa en Mathebe toegestaan is, was onwettig. Die hof het gevolglik besluit dat die twee voorlopig in hul poste moet aanbly.
Nóú is dit die einde van die pad vir Mokgalapa.
"Ek wil dit duidelik stel dat ek geen wet oortree het nie en ek is vol vertroue dat ek positief van enige assessering van my optrede sal wegstap. Ek het tot die gevolgtrekking gekom dat dit die beste vir die stad is as ek bedank en ek gaan dit dus doen," het hy gesê.
Mokgalapa het gesê hy sal voor die volgende raadsvergadering, wat aan die einde van Februarie plaasvind, bedank.
John Moodey, die DA se Gautengse leier, het gesê die DA sal nou begin met die proses om 'n nuwe burgemeester vir Tshwane te benoem. Volgens hom sal die DA ook sy koalisievennote hierin ken.
"Die DA sal 'n persoon kies wat die grootste vooruitsig op suksesvolle dienslewering vir die res van die termyn kan bied.
"Ons bedank burgemeester Mokgalapa vir sy diens. Ons is bewus van sy talle suksesse, maar aanvaar sy bedanking," het Moodey gesê.
DA In die nuus John Moodey Stevens Mokgalapa Tshwane-metroraad
8 sterf in Noordwes-ongeluk
Misdaadreekse inspireer jong uitvinder
Dis nou jammer
Ek is nie bewus van enige suksesse wat hy behaal het nie. Klagtes per e-pos na sy kantoor was nooit beantwoord nie. Dis tyd vir nuwe bloed in daardie posisie.
GAAN VIR V F Plus Mense Asseblief Stem Reg
Stem V F Plus Asseblief
Ek is ook nie bewus van enige suksesse nie, sy mense kan eers regte meterlesings afneem nie of n foon beantwoord nie, did taamlik ONSUKSESVOL! Daai knope span ook maar lekker oor daai magie dik geeet aan beleasting geld.